A Bizottság 2701/94/EK Rendelete
(1994. november 7.)
a Tanács az állati eredetű élelmiszerekben az állatgyógyászati készítmények maradékanyag-határértékeinek meghatározására szolgáló közösségi eljárás szabályozásáról szóló 2377/90/EGK rendeletének I., II., III. és IV. mellékleteinek módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 1430/94 bizottsági rendelettel [1] módosított, az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendeletre [2] és különösen annak 6., 7. és 8. cikkére,
mivel a rendelet elfogadása óta a mellékletek számos alkalommal módosultak; mivel a számuk, a komplexitásuk és az Európai Közösségek Hivatalos Lapjainak különböző számaiban való szétszórtságuk miatt a szövegeket nehéz használni, és így hiányzik az átláthatóság, amely minden joganyagnak alapvető tulajdonsága kell, hogy legyen; mivel ezért azokat egységes szerkezetbe szükséges foglalni; mivel egyúttal néhány vegyület nevét vagy kémiai leírását helyesbíteni, illetve pontosítani, valamint bizonyos tárgyi tévedéseket javítani kell;
mivel az e rendeletben előírt intézkedések összhangban állnak az állatgyógyászati készítmények kereskedelme területén a technikai akadályok eltörléséről szóló irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT A RENDELETET:
1. cikk
A 2377/90/EGK rendelet I., II., III. és IV. mellékletei a csatolt mellékletben meghatározottak szerint módosulnak.
2. cikk
Ez a rendelet az Európai Közösségek Hivatalos Lapjában való kihirdetését követő hatvanadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. november 7-én.